  Майя Бывальцева Туэ гужем Дэбес ёросын «Вал вылын биатлон» усьтэм фестиваль ортчоз. Радъясьёс чакламъя, валъёсты но биатлонэз яратӥсьёсты Сюрногуртэ люкалозы. Ивортодэтъя «Удмуртия» агентстволы со сярысь вераз Дэбес ёрос администрациысь Лулчеберетъя но туризмъя управленилэн кивалтӥсез Александр Корепанов. Солэн верамезъя, сыӵе ӵошатсконъёсты ортчытыны малпан лыктӥз режиссёрен Павел Поздеевен но вал вордонъя «Золотая подкова» базалэн кивалтӥсеныз ӵош. Дэбес ёросын ватка выжыысь валъёсты вордон-утён ужен выро бере, ужрад нырысь ик со валъёсты тодмо карон вылысь малпамын.  Та уж выль, ми али тодмотэм сюрес кузя мынӥськомы. Ужпумез одӥг — ватка выжыысь валъёсын тунсыкъяськонэз будэтон, оглом биатлонэн. Эшшо егитъёсты ужрадэ кыскон Александр КорепановОзьы ке но, пыриськисьёс азе нокыӵе уретонъёс пуктэмын ӧвӧл, соос пӧртэм валъёсын лыктыны быгато, шуиз со.  Вал вылын ӵошатсконъёс биатлонлэн куронъёсызъя ортчозы, валэктӥз лулчеберетъя но туризмъя управленилэн кивалтӥсез. Адями юри дасям сюрес кузя вал вылын ворттоз но, кык яке куинь интыын дугдылыса, пыӵалысь мишеньёсы ыбылоз.  Александр Корепанов верамъя, валъёсты вордӥсьёс но биатлонэз яратӥсьёс тросгес мед люкаськозы вылэм. Малпаськомы дырез, мар чаклатэк ворттылонъёс но радъяны, гуртъёсын улӥсьёс отчы пыриськыны мед быгатозы Александр КорепановӴошатсконъёс бере шулдыръяськон ужрадъёс луозы. Чакланъёсъя, отын казакъёс вал вылын ворттылыны быгатэмзэс возьматозы, дор пӧйшуръёсын, ватка выжыысь валъёсын туспуктэмъёсын но суредъёсын адӟытонъёс радъяськозы. Озьы ик йӧскалык площадкаос, чеберлыко киужъёсъя арбериосын вузкарон интыос ужалозы. Та дыре фестивальлэсь тодметсэ кылдытонъя интернет-вожвылъяськон кутске. Отчы вань мылкыд карисьёс пыриськыны быгато. Вормисьёсты фестиваль дыръя пусъёзы. Александр Корепанов верамъя, фестивальлэсь ӵектоссэ грантъёсъя «Россиысь егитъёс» вожвылъяськонэ сётӥзы. Йылпумъянъёс тулыспалэ тодмо луозы. Ватсалом, «Вал вылын биатлон» фестиваль Удмуртилэн туризмъя дырпусаз пыриз. Тегъёс: Спорт Туризм Дэбес Биатлон Удмуртия валъёс Удмуртиысьтуризм  